רופוס ויינרייט

רופוס מקגריגל ויינרייט (באנגלית: Rufus McGarrigle Wainwright;‏ נולד ב-22 ביולי 1973) הוא זמר וכותב שירים אמריקאי-קנדי. ויינרייט הוציא אלבומים, מיני-אלבומים, וסינגלים הכלולים באוספים ופסקולי סרטים. ויינרייט נולד בכפר ריינבק שבמדינת ניו יורק. הוריו, קייט מקגריגל ולודון ויינרייט, שניהם זמרי פולק, התגרשו כשהיה בן 3, ורוב שנות נעוריו חי עם אמו במונטריאול שבקנדה. בגיל 6 החל לנגן בפסנתר ובגיל 13 הצטרף לסיבוב הופעות עם אמו, דודתו אנה מקגריגל ואחותו מרתה, בהרכב הפולק "The McGarrigle Sisters and Family". אחד משיריו במסגרת מופע זה, "I'm a Runin", זיכה אותו במועמדות לפרס "ג'ונו" בקטגוריית הזמר המבטיח ביותר של שנת 1990. ויינרייט החל להתעניין באופרה בגיל ההתבגרות, והז'אנר משתקף היטב במוזיקה שהוא יוצר. כך למשל, חלק מהמילים בשירו "ברצלונה" הן מהליברית של האופרה "מקבת'" של ורדי. באותה תקופה גילה עניין גם ביצירותיהם של אדית פיאף, אל ג'ולסון וג'ודי גרלנד. ויינרייט יצא מהארון בהיותו נער. בגיל 14 הותקף מינית בהייד פארק שבלונדון על ידי אדם שאיתו יצא מפאב, אנס אותו, שדד אותו וניסה לחנוק אותו. לדבריו ניצל רק לאחר שביים התקף אפילפסיה מדומה. לאחר טראומה זו התנזר ויינרייט למשך חמש שנים, דבר שלטענתו מנע ממנו התדרדרות מינית. מחשש שנדבק באיידס לא יצר קשר זוגי במשך שנים רבות. ויינרייט הופיע בקביעות ב"קפה סרייבו" במונטריאול והפיק קלטות הדגמה שבזכותן הוחתם על חוזה הקלטות עם חברת המוזיקה של דרימוורקס, "דרימוורקס רקורדס". הוא עבר לניו יורק ב-1996 והחל להופיע במועדונים. מאוחר יותר באותה שנה עבר ללוס אנג'לס וב-1998 הוציא שם את אלבומו הראשון, "רופוס ויינרייט", שזכה להצלחה רבה: המגזין רולינג סטון דירג אותו כאחד האלבומים הטובים באותה שנה, והגדיר את ויינרייט "תגלית השנה". באותה שנה יצא ויינרייט לסיבוב הופעות ראשון יחד עם שון לנון, ובסופו הופיע לבדו לראשונה. בשנת 1999 ויינרייט יצא להפוגה מהופעותיו הרבות, עבר לגור בצ'לסי הוטל בניו יורק למשך חצי שנה ושם עבד על אלבומו השני. ביוני 2001 יצא האלבום, שנקרא "Poses". הוא זכה לביקורות טובות אך להצלחה מסחרית מעטה. בין 2001 ל-2004 יצא לסיבוב הופעות נוסף והופיע גם עם טורי איימוס וסטינג. בתחילת שנות ה-2000 התמכר ויינרייט לקריסטל מת', וכתוצאה מכך סבל מעיוורון זמני. התמכרותו הגיעה לשיא ב-2002, במהלך מה שתואר על ידו כ"השבוע הסוריאליסטי ביותר בחיי". במשך אותו שבוע שיחק תפקיד בקומדיה בריטית, בילה מספר ערבים בחברת בתו של נשיא ארצות הברית ג'ורג' בוש, ברברה פירס בוש, העביר ערב שהוגדר על ידו כ"לא מוסרי" עם אמו ועם הזמרת מריאן פיית'פול, הופיע במועדון עם הזמר אנתוני, סולן להקת "אנתוני והג'ונסונס", וחווה הזיות חוזרות ונשנות על אביו. בייאושו פנה לידידו אלטון ג'ון, ששכנע אותו להתאשפז במוסד גמילה במינסוטה. שם התנקה ויינרייט מהסם והחל בטיפול פסיכולוגי. כיום הוא מתנגד נחרץ לשימוש בסם זה. ב-2003 הוציא את אלבומו "Want One", וב-16 בנובמבר 2004 יצא המשכו "Want Two" ב"דרימוורקס". ב-2005 הופץ ברחבי העולם ה-DVD‏ "All I Want" ובו תוכנית תיעודית ביוגרפית, וידאו-קליפים וצילומים מהופעות חיות. אלבומו החמישי, "Release The Stars", יצא בגפן רקורדס ב-15 במאי 2007 בהפקתו. באלבום השתתפו גם אמו, אחותו וזמרים נוספים (אחותו מרתה ויינרייט מצטרפת אליו תכופות בהופעות ובהקלטות). האלבום הגיע למקום ה-23 במצעד האמריקאי, למקום השני במצעד הבריטי ולאלבום זהב בבריטניה. בעקבות יציאת האלבום יצא ויינרייט לסיבוב הופעות בצפון אמריקה, באירופה, באסיה ובאוסטרליה, שהסתיים ב-14 בפברואר 2008 באולם המוזיקה רדיו סיטי בניו יורק. ב-10 ביוני 2006 נערך עם ויינרייט בתחנת הרדיו NPR ריאיון שעסק בעובדה שכל הכרטיסים למופעים המתוכננים ב-14 וב-15 ביוני 2006 נמכרו מראש. בתאריכים אלו הופיע ויינרייט בקונצרט מיוחד בקרנגי הול, שבו שיחזר במלואו קונצרט מפורסם שקיימה במקום ג'ודי גרלנד ב-1961. בהמשך ביצע את אותו קונצרט גם בפריז, בלונדון ובהוליווד בול בלוס אנג'לס. הקלטות של המופע המיוחד יצאו בסוף 2007 ב-CD וב-DVD - ‏"Rufus! Rufus! Rufus! Does Judy! Judy! Judy!". ב-2008, לורנה לאפט, בתה של ג'ודי גארלנד הביעה תמיכה רבה בהופעה זו. בסוף חודש אוגוסט של שנת 2008 אף הוכרז כי ויינרייט עתיד להופיע בהיכל התרבות בתל אביב בחודש נובמבר. בנוסף לשירתו (בקול טנור) נוהג ויינרייט לנגן בפסנתר ובגיטרה ומחליף ביניהם במהלך הופעות חיות. על אף שחלק משיריו מוקלטים בליווי נגינתו בפסנתר בלבד, אחרים הוקלטו בליווי תזמורת סימפונית ובסגנון אופראי - ויינרייט אוהב את קטעי הליד של שוברט. חלק משיריו תוארו כ"פופ אופרה" או "בארוק פופ". ביולי 2009 הועלתה לראשונה במנצ'סטר האופרה Prima Donna שכתב ויינרייט ושהוזמנה על ידי המטרופוליטן אופרה. "Rufus Wainwright" ‏ - 19 במאי 1998 "Poses" ‏ - 5 ביוני 2001 "Want One" ‏ - 23 בספטמבר 2003 "Want Two" ‏ - 16 בנובמבר 2004 "Release the Stars" ‏ - 15 במאי 2007 "Rufus Does Judy at Carnegie Hall" ‏ - 4 בדצמבר 2007 "Milwaukee at Last!!!" ‏ - 22 בספטמבר 2009 "All Days Are Nights: Songs for Lulu" ‏ - 23 במרץ 2010 "House of Rufus" ‏ - 18 ביולי 2011 "Out of the Game" ‏ - אפריל 2012 ב-23 באוגוסט 2012 התחתן ויינרייט עם בן זוגו בשנים האחרונות, מפיק התיאטרון יורן וייסברודט. בטקס השתתפו מפורסמים רבים, ביניהם יוקו אונו, ג'וליאן מור, מארק רונסון ואחרים. לזוג ילדה בשם ויווה קתרין ויינרייט כהן, אותה הם מגדלים במשמורת משותפת עם לורקה כהן, בתו של לאונרד כהן, אמה הביולוגית של הילדה. בשנת 2005 שיחק בסרט הקולנוע "גבהים", לצד גלן קלוז ואליזבת' בנקס. אתר האינטרנט הרשמי של רופוס ויינרייט רופוס ויינרייט, ברשת החברתית פייסבוק רופוס ויינרייט, ברשת החברתית אקס (טוויטר) רופוס ויינרייט, ברשת החברתית אינסטגרם רופוס ויינרייט, ברשת החברתית טיקטוק רופוס ויינרייט, סרטונים בערוץ היוטיוב רופוס ויינרייט, במסד הנתונים הקולנועיים IMDb (באנגלית) רופוס ויינרייט, באתר Rotten Tomatoes (באנגלית) רופוס ויינרייט, באתר אפל מיוזיק (באנגלית) רופוס ויינרייט, באתר ספוטיפיי רופוס ויינרייט, באתר סאונדקלאוד (באנגלית) רופוס ויינרייט, באתר Last.fm (באנגלית) רופוס ויינרייט, באתר AllMusic (באנגלית) רופוס ויינרייט, באתר MusicBrainz (באנגלית) רופוס ויינרייט, באתר דיזר רופוס ויינרייט, באתר Yandex.Music (ברוסית) רופוס ויינרייט, באתר Discogs (באנגלית) רופוס ויינרייט, באתר Songkick (באנגלית) רופוס ויינרייט, באתר SecondHandSongs רופוס ויינרייט, באתר בילבורד (באנגלית) רופוס ויינרייט, באתר טיידל (באנגלית) סימון האטנסטון, גרדיאן, על רופוס ויינרייט, באתר הארץ, 12 בספטמבר 2008 דניס מרטין, לוס אנג'לס טיימס, רופוס וויינרייט הוא לא פרימה דונה, באתר nrg‏, 4 באוקטובר 2009 עינב שיף‏, רופוס וויינרייט בהופעה: כובש ומעניין, למרות המיקום הבעייתי, באתר וואלה, 4 ביוני 2012 יעל לינזן, רופוס וויינרייט בהופעה: פה גדול, קול ענק, באתר ynet, 4 ביוני 2012 ד"ר יעקב בן שאול, רופוס ויינרייט כבש את היכל התרבות, מגזין אימגו על פי כתבה מאת Randy Shulman ב-"metro weekly", עיתון הלהט"בים של וושינגטון, 11 במרץ 1999 (באנגלית) "Wainright feared being HIV Positive after rape" - דיווח ב-contactmusic.com, ‏22 בפברואר 2005 (באנגלית) "Rufus Wainwrights Rape Tragedy" - דיווח ב-femalefirst, ‏1 במרץ 2005 (באנגלית) "Rufus Wainwright waxing operatic" - ריאיון עם ויינרייט, לוס אנג'לס טיימס, 24 במאי 2007 (באנגלית) רועי יולדוס רוזנצוייג, ‏מזל טוב: רופוס ויינרייט התחתן עם בן זוגו, באתר ‏מאקו‏, 26 באוגוסט 2012 2024 GRAMMY Nominations: See The Full Winners & Nominees List | GRAMMY.com, grammy.com